Lewende hawe se kwellinge op hoë vlak bespreek - Landbou - Republikein
Saturday, October 16th, 00:42:12
Lewende hawe se kwellinge op hoë vlak bespreek
06 July 2021 | Landbou
Verteenwoordigers van die Lewendehaweprodusente-organisasie (LPO), asook die president en uitvoerende bestuurder van die Namibië Landbou-unie (NLU), mnre. Piet Gouws en Roelie Venter, het verlede week 'n virtuele vergadering met die minister van landbou, water en grondhervorming, mnr. Calle Schlettwein, gehou.
Die NLU sê in sy nuusbrief die doel was om belangrike sake betreffende die lewendehawebedryf met hom en sy amptenare te bespreek.
"Die LPO en NLU is die geleentheid gegee om die minister in te lig oor die aktiwiteite waarmee die organisasies besig is, asook om weer die bekommernisse en probleme wat in dié sektor ervaar word, met hom te bespreek en oplossings te soek," sê die unie.
"Die LPO en NLU het weer eens hulle ondersteuning aan die minister gegee vir sy visie om landbou te laat groei en het die versekering gegee dat hulle met alle belanghebbendes, noord en suid van die veterinêre kordonheining, wil saamwerk om 'n beter toekoms vir almal te bewerkstellig."
Die NLU sê hulle het benadruk lewendehaweprodusente moet kan bemark in oop en ongereguleerde bemarkingskanale wat met mekaar meeding om sodoende die beste pryse te behaal.
Schlettwein het op sy beurt erkenning gegee aan die belangrike rol van die primêre produsente en dat hulle die grondslag van dié sektor vorm.
Hy het egter sy bekommernis uitgespreek oor die fragmentasie in die sektor.
Die LPO het versoek Schlettwein moet onder sy kundige leiding 'n platform skep waar die sektor bymekaar kan kom in 'n poging om konsensus te bereik oor sake wat van kritieke belang vir die lewendehawesektor is.
Hierdie versoek is baie gunstig deur die minister ontvang. Hy het egter gemaan om konsensus te bereik, moet alle partye bewus wees hulle sal kompromieë moet maak om 'n middeweg te vind.
Schlettwein het die Vleisraad opdrag gegee om 'n standpunt­skrif op te stel wat as grondslag sal dien vir 'n simposium hieroor in die afsienbare toekoms.